Title: Ministerstvo financií Slovenskej republiky
Author: MF_SR
Last saved by: agenda0

Príloha č.7: Výsledky hospodárenia verejnoprávnych inštitúcií
 za rok 2001
(zdravotné poisťovne, Sociálna poisťovňa, Národný úrad práce)

		

	Podľa § 50 ods. 8 písm. a) štátny záverečný účet obsahuje aj údaje o príjmoch a výdavkoch verejného rozpočtu. V tejto prílohe je uvedený prehľad o výsledkoch hospodárenia Sociálnej poisťovne, zdravotných poisťovní a Národného úradu práce.  
Rozpočty Sociálnej poisťovne, zdravotných poisťovní (za celý systém  zdravotného poistenia) a rozpočet Národného úradu práce na rok 2001 boli v časti Návrh rozpočtu ostatných zložiek verejných financií na rok 2001 schválené uznesením NR SR č.1790 z 13. decembra 2001. Ide o vládny návrh jednotlivých rozpočtov, ktoré tvoria súčasť verejného rozpočtu.
	Národná rada následne po schválení zákona o štátnom rozpočte schválila samostatné rozpočty uvedených inštitúcií, ktoré jej tieto priamo predkladajú po schválení  v samospráv-nych orgánoch. Z piatich zdravotných poisťovní predkladá parlamentu na schválenie svoj rozpočet iba Všeobecná zdravotná poisťovňa a Spoločná zdravotná poisťovňa.
Vzhľadom na túto skutočnosť sú v prílohe (v tabuľkovej časti) uvedené obe alternatívy schválených rozpočtov. Výsledky hospodárenia sú - kvôli porovnateľnosti hodnotenia ostatných zložiek verejného rozpočtu - komentované vo vzťahu k vládnej verzii rozpočtov Sociálnej poisťovne, Národného úradu práce a zdravotných poisťovní v sumári. Údaje boli spracované z účtovných závierok príslušných organizácií, pričom treba uviesť, že účtovné závierky zdravotných poisťovní (okrem Všeobecnej zdravotnej poisťovne) a Národného úradu práce neboli v čase spracovania návrhu štátneho záverečného účtu ešte schválené samosprávnymi orgánmi.

1. Zdravotné poisťovne

	Rozpočty zákonom zriadených poisťovní Všeobecnej zdravotnej poisťovne a  Spoločnej zdravotnej poisťovne na rok 2001 schválila Národná rada uzneseniami  č. 1220 a 1221/2000.
Vládny návrh rozpočtu zdravotného poisťovníctva, ktorý zahŕňa päť zdravotných poisťovní, bol súčasťou vládneho návrhu zákona o štátnom rozpočte na rok 2001 a Národná rada SR ho schválila uznesením číslo 1196/2000.
	V tomto rozpočte predstavovali príjmy bežného roku 49 066,6 mil. Sk, ktoré vrátane prevodu z roku 2000 vo výške 1 800,0 mil. Sk tvorili celkové zdroje zdravotných poisťovní 50 866,6 mil. Sk. 
V príjmoch bol zapracovaný predpoklad poskytnutia finančných prostriedkov z  privatizácie podľa uznesenia vlády SR č. 485/00 v sume 1 800,0 mil. Sk na zníženie záväzkov zdravotných poisťovní. Predpoklad nepeňažného vyrovnania pohľadávok a záväzkov voči Sociálnej poisťovni a Národnému úradu práce vo výške 1 558,0 mil. Sk bol premietnutý v znížení záväzkov. 
Z prostriedkov štátneho rozpočtu sa zdroje zdravotných poisťovní zvýšili návratnou finančnou výpomocou 400,0 mil. Sk.
	V zmysle zákona NR SR č. 273/1994 Z.z. v znení neskorších predpisov sú výdavky zdravotného poisťovníctva v rozpočte stanovené tak, aby neprevyšovali príjmy, t.j. sú 50 866,6 mil. Sk.
Zdravotné poisťovne dosiahli v roku 2001 celkové príjmy 52 318,4 mil. Sk (plnenie rozpočtu na 102,9 %), čo predstavuje medziročný nárast o 4 576,4 mil. Sk. Príjmy bežného roka sú 50 416,5 mil. Sk a prevod z predchádzajúceho roka 1 901,9 mil. Sk. 
	V príjmoch predpokladané prostriedky z privatizácie 1 800,0 mil. Sk dosiahli podľa výkazov zdravotných poisťovní  k 31.12.2001 len 174,9 mil. Sk.
Vzájomné (nepeňažné) vysporiadanie záväzkov a pohľadávok medzi zdravotnými poisťovňami, Sociálnou poisťovňou, NÚP a  zdravotníckymi zariadeniami taktiež nesplnilo očakávania, keď dosiahlo 945,7 mil. Sk. Pritom z nepeňažného vyrovnania z prostriedkov FNM v roku 2000 sa zo sumy 1 500,0 mil. Sk premietlo vo výkazoch zdravotných poisťovní k 31.12.2000 iba 426,3 mil. Sk, to znamená, že 1 072,7 mil. Sk  malo zvýšiť úroveň nepeňažného vyrovnania v roku 2001 (zo sumy 1 558,0 mil. Sk  na 2 630,7 mil. Sk). 
Uznesením vlády SR č. 525/01 a v zmysle listu Železníc SR zo dňa 11.7.2001 sa z prostriedkov FNM v objeme 2 mld Sk určilo 400 mil. Sk na úhradu dlžného poistného Železníc SR voči Spoločnej zdravotnej poisťovni.  Z týchto prostriedkov obdržala Spoločná zdravotná poisťovňa 75,0 mil. Sk, pričom v zmysle splátkového kalendára zostatok 325,0 mil. Sk sa premietne v príjmoch roku 2002.
V roku 2001 bola poskytnutá návratná finančná výpomoc Všeobecnej zdravotnej poisťovni v zmysle uznesenia vlády č. 624/01 v celej rozpočtovanej výške 400,0 mil. Sk na úhradu záväzkov lôžkovým zdravotníckym zariadeniam.
	Príjmy v metodike MMF, t.j. príjmy bežného roka bez cudzích príjmov (návratnej finančnej výpomoci, nepeňažného vysporiadania pohľadávok a záväzkov, príjmov nepatriacich poisťovniam) a vrátane zostatku osobitného účtu prerozdelenia dosiahli 48 785,0 mil. Sk, čo predstavuje medziročné zvýšenie o 3 500,9 mil. Sk.
	Výdavky dosiahli 49 642,1 mil. Sk, čo predstavuje oproti dosiahnutej skutočnosti roku 2000 zvýšenie o 3 802,0 mil. Sk. 
	Výdavky v  metodike MMF, t.j. bez splátok úverov a návratných finančných výpomocí a nepeňažného vysporiadania pohľadávok a záväzkov predstavujú 48 461,0 mil. Sk a sú oproti roku 2000 vyššie o 2 638,9 mil. Sk. 
	Celkový rozdiel príjmov a výdavkov, ktorý predstavuje zostatok prostriedkov na bankových účtoch, dosiahol 2 676,3 mil. Sk.
	Zdravotné poisťovne vykázali výsledok hospodárenia bežného roku vo výške 774,4 mil. Sk. V metodike MMF hospodársky výsledok predstavuje 324,0 mil. Sk, čo je oproti roku 2000 (kedy zaznamenali schodok - 538,0 mil. Sk) zvýšenie o 862,0 mil. Sk. 
Úroveň výdavkov, a súčasne i  schodok, pozitívne ovplyvnilo uznesenie vlády SR č.1149/2001, ktorým sa zdravotným poisťovniam odpustili splátky návratných finančných výpomocí splatné v decembri 2001 v celkovej výške 1 173,8 mil. Sk ^1). 
Pohľadávky zdravotných poisťovní dosiahli 26 025,9 mil. Sk (v tom na poistnom 11 026,4 mil. Sk a na penále 8 364,9 mil. Sk) a oproti skutočnosti roku 2000 sa zvýšili o 5 843,3 mil. Sk. Ich záväzky medziročne vzrástli o 2 038,5 mil. Sk na 17 983,8 mil. Sk, pričom sa znížili záväzky voči zdravotným zariadeniam o 1 243,7 mil. Sk a zvýšili voči lekárňam a výdajniam zdravotných pomôcok o 1 663,1 mil. Sk. Znížili sa záväzky z návratných finančných výpomocí o 1 008,8 najmä ich odpustením o uvedených 1 173,0 mil. Sk a splatením splátky Spoločnou zdravotnou poisťovňou vo výške 235,0 mil. Sk. Ich výšku ovplyvnilo i poskytnutie návratnej finančnej výpomoci v roku 2001 v sume 400,0 mil. Sk. 
Výrazne vzrástli pohľadávky i  záväzky poisťovní voči osobitnému účtu povinného zdravotného poistenia podľa toho, či poisťovňa prispieva, alebo naopak dostáva platby z prerozdeľovacieho mechanizmu. Záväzky neplatiacich poisťovní sa medziročne zvýšili o 1 284,7 mil. Sk a dosiahli 2 041,1 mil. Sk. Z toho rozhodujúcim je záväzok Spoločnej zdravotnej poisťovne, ktorý predstavuje až 1 771,8 mil. Sk.

7.2. Sociálna poisťovňa

	Rozpočet Sociálnej poisťovne na rok 2001 schválila Národná rada SR uznesením č. 1225/2000. Celkové zdroje predstavovali 87 567,8 mil. Sk (vrátane zostatku z minulých rokov 3 294,1 mil. Sk) a celkové výdavky 84 667,8 mil. Sk. Predpokladalo sa, že hospodárenie Sociálnej poisťovne skončí  kladným bilančným rozdielom vo výške 2 900,0 mil. Sk 

 ^1) Rozpočtovaná výška splátok z návratných finančných výpomocí 1 018,8 mil. Sk sa dodatkami k zmluvám v decembri roku 2000 zvýšila presunmi splátok na očakávanú výšku 1 408,8 mil. Sk. Z tejto sumy Spoločná zdravotná poisťovňa dňa 3.9.2001 splatila 235,0 mil. Sk a zostatok 1 173,8 mil. Sk bol uznesením vlády SR č. 1149/2001 odpustený.
	V rozpočte nebol zapracovaný dopad z titulu zvýšenia sadzby pre odvod poistného na dôchodkové zabezpečenie z 27,5 % na 28 % (zákon č.467/2000 Z.z., ktorým sa mení a dopĺňa 
zákon č.274/1994 Z.z. o Sociálnej poisťovni v znení neskorších predpisov) a z titulu opätovného zavedenia povinnosti platiť poistné pracujúcimi dôchodcami.
Ministerstvo financií premietlo vyššie uvedené legislatívne zmeny do vládneho návrhu rozpočtu Sociálnej poisťovne na rok 2001. V súvislosti s tým sa predpokladalo, že hospodárenie Sociálnej poisťovne sa skončí aktívnym bilančným rozdielom 1 784,6 mil. Sk, pričom saldo bežného roka sa predpokladalo deficitné vo výške  – 1 609,7 mil. Sk. Všetky ďalej uvedené údaje sa vzťahujú k plneniu vládneho návrhu rozpočtu.  
	Celkové skutočné zdroje  Sociálnej poisťovne dosiahli 88 892,4 mil. Sk (vrátane prevodu z minulých období 4 151,9 mil. Sk) a v porovnaní s rozpočtom 86 060,8 mil. Sk boli vyššie o cca 2,8 mld  Sk (plnenie  na  103,3 %).
	Príjmy bežného roku dosiahli 84 740,6 mil. Sk, čo predstavuje plnenie ich rozpočtu na 102,5 %, s absolútnym prekročením o cca 2,1 mld Sk. Z úhrnných príjmov predstavujú:
-	12 685,4 mil. Sk príjmy na nemocenské poistenie (z toho 1 036,5 mil. Sk zo štátneho rozpočtu v rámci  poistného plateného štátom  za  určené  skupiny osôb a 136,7 mil. Sk z Národného úradu práce za uchádzačov o zamestnanie poberajúcich podporu  v nezamestnanosti), 
-	71 692,4 mil. Sk na dôchodkové zabezpečenie (z toho 3 681,7 mil. Sk zo štátneho rozpočtu a 801,7 mil. Sk z Národného úradu práce), 
-	362,7 mil. Sk ostatné príjmy, predovšetkým úroky. 
	Príjmy z výberu poistného (84 377,8 mil. Sk) boli v porovnaní s rozpočtom o cca 2,0 mld Sk vyššie, a to nielen z dôvodu lepšieho plnenia, ale aj ďalšieho oddlženia Železníc SR a štátnych zdravotníckych zariadení (príjmy z oddlženia Železníc SR 1,22 mld Sk a štátnych zdravotníckych zariadení 1,44 mld Sk boli o cca 0,5 mld Sk vyššie ako predpokladal  rozpo-čet).
	Stav pohľadávok Sociálnej poisťovne na poistnom na nemocenské poistenie a dôchodkové zabezpečenie k 31.12.2001 dosiahol 50 815,3 mil. Sk a medziročne sa zvýšil o cca 4,0 mld Sk. Zo sumy pohľadávok tvoria predpísané pohľadávky 45 937,6 mil. Sk a v rámci nich pohľadávky na poistnom (istina) 39,4 %, t.j. 19 012,2 mil. Sk.
	V rozpočte Sociálnej  poisťovne  boli výdavky určené sumou 84 276,2 tis. Sk a v skutočnosti dosiahli 84 620,1 mil. Sk (100,4 %). Z toho 8 879,2 mil. Sk predstavovali výdavky základného fondu nemocenského poistenia (plnenie rozpočtu na 85,0). Aj v roku 2001 pokračoval klesajúci trend v čerpaní tohto fondu založený v roku 1999, a to predovšetkým na nemocenské dávky. Výdavky základného fondu dôchodkového zabezpečenia dosiahli          73 378,6  mil. Sk (plnenie rozpočtu na 102,4 %). Je v nich premietnuté aj zvýšenie dôchodkov od 1. októbra 2001 o 7 % (dopad 1 250,0 mil. Sk), ktoré neboli v rozpočte zapracované. Finančné prostriedky správneho fondu sa čerpali v sume 2 362,4 mil. Sk, čo predstavuje plnenie jeho rozpočtu na 110,5 %, v tom neinvestičné náklady 1 842,3 mil. Sk (103,3 %) a investičné 520,1 mil. Sk (146,2 %). 
   	Saldo hospodárenia Sociálnej poisťovne v bežnom roku dosiahlo 120,4 mil. Sk a celkové jej hospodárenie za rok 2001 sa skončilo aktívnym  zostatkom 4 272,2 mil. Sk (v tom zostatok základného fondu nemocenského poistenia 1 340,6 mil. Sk, zostatok základného fondu dôchodkového zabezpečenia 829,4 mil. Sk  a  2 102,0 mil. Sk predstavuje zostatok rezervného fondu zvýšený o zostatok správneho fondu za rok 2001, t. j. o 60,0 mil. Sk ^1)). 	

7.3. Národný úrad práce

Rozpočet Národného úradu práce na rok 2001 schválila Národná rada SR uznesením č. 1219/2000. Jeho celkové zdroje  predstavovali 12 648,1 mil. Sk (vrátane zostatku z minu-lých rokov 1 599,3  mil. Sk)  a celkové výdavky 11 177,0 mil. Sk. Predpokladalo sa, že hospodárenie Národného úradu práce sa skončí kladným bilančným rozdielom 1 471,1 mil. Sk, vo vládnom návrhu rozpočtu sa predpokladalo vyrovnané hospodárenie. 
V skutočnosti Národný úrad práce disponoval celkovými zdrojmi 15  117,8 mil. Sk (plnenie vládneho návrhu rozpočtu na 113,7 %), v ktorých je zahrnutý aj prevod  prostriedkov z predchádzajúceho obdobia vo výške 3 065,5 mil. Sk. 
Príjmy bežného roka dosiahli 12 052,3 mil. Sk, z toho finančné prostriedky zo štátneho rozpočtu boli poskytnuté v celkovej výške 1 823,5 mil. Sk. Túto tvoria:
-	273,5 mil. Sk účelová dotácia zo štátneho rozpočtu do garančného fondu,
-	1 500,0 mil. Sk na realizáciu programu verejnoprospešných prác pre dlhodobo nezamestnaných, 
-	50,0 mil. Sk projekt zamestnanosti mladých ľudí (Krátkodobý program) ^2) .

^1) Zostatky základného fondu nemocenského poistenia a rezervného fondu sú po vykrytí deficitu základného fondu dôchodkového zabezpečenia, na ktorý sa použili v roku 2001 celkové finančné prostriedky vo výške 3 938,0 mil. Sk. 

^2) Spolu boli na tieto projekty (Krátkodobý program a Program individualizovaných služieb zamestnanosti ) schválené vo vládnom rozpočte prostriedky 100,0 mil. Sk, avšak 50,0 mil. Sk na program Individualizovaných služieb bolo uvoľnených až na konci roka a Národný úrad práce ich obdržal až v roku 2002.
Na tvorbe vlastných zdrojov Národného úradu práce sa najviac podieľal výber príspevkov na poistenie v nezamestnanosti a do garančného fondu (vrátane úhrady dlžných súm),  ktorý dosiahol  9 393,4 mil. Sk (plnenie rozpočtu na 107,4 %).
Železnice Slovenskej republiky v zmysle uznesenia vlády SR č. 525/2001 vyčlenili pre Národný úrad práce finančné prostriedky 272,0 mil. Sk z výnosov z privatizácie na úhradu starých dlhov na poistnom (z nich skutočne uhradili 216,0 mil. Sk). Ostatné príjmy dosiahli 835,4 mil. Sk. Ich nízke plnenie (na 83,5 %) súvisí predovšetkým s neplnením príjmov zo  splátok finančných prostriedkov poskytnutých podnikateľským subjektom v rámci aktívnej politiky trhu práce. 
Výška pohľadávok dosiahla celkom 14 130,8 mil. Sk, čo predstavuje medziročný nárast o 20,7 % (absolútne 2 423,1 mil. Sk). Z uvedenej sumy tvoria 9 674,5 mil. Sk (vrátane penále súvisiace s výberom  v objeme  5 592,7 mil. Sk) pohľadávky na poistnom v nezamest-nanosti.  
Celkové výdavky dosiahli 8 637,6 mil. Sk, čo predstavuje 74 %  vládneho návrhu rozpočtu. Ich rozhodujúcu časť (81,3 %, resp. 7 024,1  mil. Sk) tvorili výdavky základného fondu, ktoré  zahŕňajú výdavky na aktívnu i pasívnu politiku trhu práce.
Na aktívnu politiku trhu práce boli vynaložené finančné prostriedky v celkovom objeme 2 234,9 mil. Sk, z toho zo zdrojov Národného úradu práce 806,6 mil. Sk a zo  štátneho rozpočtu 1 428,3 mil. Sk. Na pasívnu politiku trhu práce sa vynaložilo 4 789,2 mil. Sk, čo predstavuje plnenie rozpočtu len na 73,8  %. Výrazný pokles týchto výdavkov oproti  roku 2000 i rozpočtovanému objemu bol spôsobený poklesom počtu  poberateľov podpory v neza-mestnanosti zo 111 567 osôb v roku 2000 na  88 058  osôb v roku 2001 a medziročným znížením priemernej mesačnej výšky podpory v nezamestnanosti o 128,- Sk na 3 168,- Sk.
Výdavky správneho fondu  1 524,1 mil. Sk predstavujú plnenie vládneho rozpočtu na 97,7 %.
Na základe pozitívneho vývoja hospodárenia Národného úradu práce sa finančné prostriedky rezervného fondu v roku 2001 nečerpali. 
Výdavky garančného  fondu 89,4 mil. Sk predstavujú iba 11,7 % plnenie rozpočtovaného objemu. Nízke čerpanie prostriedkov garančného fondu výrazne ovplyvňuje  zdĺhavosť konkurzných konaní. 
V roku 2001 celkové záväzky Národného úradu práce dosiahli  1 042,5 mil. Sk, z toho 70,5% pripadalo na záväzky z podpísaných dohôd na aktívnu politiku trhu práce. 
Národný úrad práce skončil  hospodárenie za rok 2001 prebytkom z bežného roku vo výške 3 414,7 mil. Sk a celkovým prebytkom 6 480,2 mil. Sk,  čo je v porovnaní so schváleným vládnym rozpočtom viac o 4 855,5 mil. Sk.